b'\n_START_ARTICLE_\nKenain niemimaa\n_START_PARAGRAPH_\nKenain niemimaa sijaitsee Alaskan osavaltion etel\xc3\xa4rannikolla Yhdysvalloissa. Niemimaa ulottuu noin 240 kilometri\xc3\xa4 lounaaseen Chugachvuorista ja rajoittuu l\xc3\xa4nness\xc3\xa4 Cook Inletiin ja id\xc3\xa4ss\xc3\xa4 Prince William Soundiin ja Alaskanlahteen. Niemimaan pinta-ala on noin 23 000 neli\xc3\xb6kilometri\xc3\xa4. Niemimaan nimi juontuu sanasta Kenajskaja, jolla ven\xc3\xa4l\xc3\xa4iset alkoivat kutsua sen l\xc3\xa4nsipuolella sijaitsevaa Cook Inleti\xc3\xa4 1700-luvun lopulla. _NEWLINE_Noin 190 kilometrin pituiset Kenaivuoret kulkevat pitkin niemimaan kaakkoisosaa Alaskanlahden rannalla. Niemimaan suurimmat j\xc3\xa4rvet ovat Skilak Lake ja Tustumena Lake. Urheilukalastus lohikannoistaan tunnetulla Kenaijoella on lis\xc3\xa4\xc3\xa4ntynyt viime vuosikymmenien aikana hurjasti, ja joki onkin nyky\xc3\xa4\xc3\xa4n osavaltion suosituin urheilukalastuspaikka. Muita t\xc3\xa4rkeit\xc3\xa4 jokia ovat Russian River, Kasilof River ja Anchor River. Kenain niemimaan t\xc3\xa4rkeimpi\xc3\xa4 kaupunkeja ovat Seward, Soldotna, Kenai ja Homer. Alaskan osavaltion suurin kaupunki Anchorage sijaitsee noin 25 kilometri\xc3\xa4 niemimaasta pohjoiseen.'